ב-2017–2019, הוא הופיע בארצות הברית, אוסטרליה ואירופה, בין היתר בפסטיבל המוזיקה בונארו , לולהפלוזה, South by Southwest, פסטיבל המוזיקה של אוסטין סיטי לימיטס ופסטיבל קואצ'לה . ב-2018, הוא נבחר על ידי המאזינים כאמן העולה הטוב ביותר של השנה של NPR. הוא הופיע ב-Sound of 2019 של ה-BBC.
ב-4 בינואר 2019, הוא הוציא את אלבום האוסף הראשון שלו, "Dermot Kennedy".
ב-4 באוקטובר 2019, הוא הוציא את אלבום האולפן הראשון שלו, "Without Fear".
ב-24 באפריל 2020, הוא הוציא את המיני-אלבום השלישי שלו, "Lost in the Soft Light".
ב-24 ביוני 2020, הוא הוציא את הסינגל "Giants".
ב-30 באוקטובר 2020, הוא התארח בסינגל "Paradise" של מדוזה.
ב-6 בנובמבר 2020, הוא הוציא את אלבון ההוצאה החוזרת הראשון שלו, "Without Fear: The Complete Edition".
ב-2020, קנדי היה מועמד לאמן הסולו הבין-לאומי של השנה בפרסי המוזיקה הבריטית.
ב-2021, הוא הוציא גרסת כיסוי לשיר "Nothing Else Matters" של מטאליקה. גרסת הכיסוי מופיעה באלבום "The Metallica Blacklist".
בין התאריכים 27 ביוני ל-20 באוגוסט 2022 הוא היה מופע החימום בסיבוב ההופעות של שון מנדס.
פקופטריס
פקופטריס (שם מדעי: "Pecopteris"; מיוונית: "pekin" - מסרק, "pteris" - שרך, עקב המבנה המשונן של העלים הדומה ל"שיני" מסרק) הוא סוג פרהיסטורי של שרך מהסדרה הקיימת מארטים, שהתקיים בין הקרבון לפרם.
צמח זה הוא קרובו של השרך הנכחד פסרוניוס שדמה לעץ במראהו, אם כי צורת העלים שלו דומה גם לעלי תת-המחלקה Polypodiidae או של צמחי זרע מהקבוצה הפוליפלטית Pteridospermatophyta.
צמחים אלה הופיעו במשך הדבון אך שגשגו בעיקר במשך הקרבון ובעיקר קרבון פנסילבני. הם נכחדו במשך הפרם, אז החלו להיכחד הביצות עשירות החמצן עקב יובש וירידת טמפרטורות נרחבת.
עד ל-1997 סיווגו בסוג זה בין 250 ל-300 מינים שונים.
ג'ון היל
מייג'ור גנרל ג'ון היל CB DSO (באנגלית: John Hill; 14 בינואר 1866 - 8 בינואר 1935) היה קצין בכיר בצבא הודו הבריטית במהלך מלחמת העולם הראשונה.
ביוגרפיה.
היל נולד בבנגלור ב-14 בינואר 1866,והתחנך בבית הספר בדפורד ובמכללה הצבאית המלכותית, סנדהרסט. הוא הוסמך כקצין בחיל הרגלים הקל של אוקספורדשייר ובקינגהאמשייר ב-1887, ולאחר מכן עבר לרגימנט הסיקים ה-15 של לודיאנה. הוא שירת בבורמה ובהודו במהלך משלחת צ'ין לושי, בין 1889 ל-1890, משלחת מירנזאי השנייה, ב-1891, משלחת צ'יטרל, ב-1895, ומסע טירה, בין 1897 ל-1898.
במהלך מלחמת העולם הראשונה הוא לחם במערכת גליפולי ב-1915. בספטמבר 1917 הוא מונה למפקד הדיוויזיה ה-52 (לואולנד) ולחם עמה בתחילה במערכה בסיני ובארץ ישראל ולאחר מכן, מאפריל 1918, בחזית המערבית לפני מסירת פיקודו בספטמבר 1918.
היל מונה כעוזר למלך ג'ורג' החמישי ב-1916 וקיבל תואר מפקד מסדר האימפריה הבריטית ב-1918. הוא פרש ב-1920 ומת בלונדון ב-8 בינואר 1935. כיכר היל בתל אביב נקראת על שמו.
אבדון פמיק
אבדון פמיק (באנגלית: Abdon Pamich; 3 באוקטובר 1933) הוא אתלט עבר איטלקי שהתחרה בהליכה תחרותית. היה אלוף עולם בהליכה למרחק 50 ק"מ (1960) והשתתף ב-5 אולימפיאדות. אלוף אולימפי (טוקיו 1964) בהליכה למרחק 50 ק"מ וזוכה מדליית הארד באולימפיאדת רומא 1960 באותו מקצוע. זוכה מדליות זהב בהליכה למרחק 50 ק"מ באליפות אירופה באתלטיקה ב-1962 (בלגרד) וב-1966 (בודפשט), במשחקי הים התיכון ב-1955 (ברצלונה), ב-1963 (נאפולי) וב-1971 (איזמיר) וב"אליפות העולם בהליכה" ב-1961 (לוגאנו).
ביוגרפיה.
פמיק נולד ב-1933 בעיר פיומה שהייתה באותה תקופה תחת שלטון איטלקי (כיום בסרביה). מייד לאחר מלחמת העולם השנייה היגר אבי המשפחה לגנואה שבאיטליה וב-24 בספטמבר 1947 הצטרפו אליו אבדון פמיק ואחיו הבוגר ג'יובאני (יליד 1932).
את הקריירה הספורטיבית החל פמיק ב-1952 עד פרישתו ב-1972. במקביל לפעילותו הספורטיבית השלים תארים אקדמיים בפסיכולוגיה וסוציולוגיה בתחום הספורט. לאחר פרישתו מונה לפסיכולוג של נבחרת איטליה בכדוריד. כמו כן עבד כמאמן ריצה ומנהל אתלטי וכן סייע לטניסאים הבכירים של איטליה בתחום פסיכולוגיית הספורט
בנוסף לשלל הישגיו הבינלאומיים זכה פמיק ב-40 תחרויות לאומיות באיטליה.
קריירה ספורטיבית.
זכה במדליית זהב במשחקי הים התיכון שנערכו בברצלונה בהליכה למרחק 50 ק"מ (5:03:33 שעות) לפני רוג'ר שיילאט (Roger Chaylat) מצרפת (5:20:04 שעות) ופרנסיסקו וילולדו (Francisco Villoldo) מספרד (5:36:07 שעות).
באולימפיאדת מלבורן הגיע למקום ה-11 בתחרות הליכה למרחק 20 ק"מ (1:6:06 שעות). באותה אולימפיאדה השתתף גם בתחרות הליכה למרחק 50 ק"מ והגיע למקום רביעי (4:39:00 דקות).
באליפות אירופה באתלטיקה שנערכו בסטוקהולם (שוודיה) זכה במדליית כסף בתחרות הליכה למרחק 50 ק"מ (4:18:00 שעות) אחרי יבגני מסקינסקוב מברית המועצות (4:17:15.4 שעות - שיא תחרות) ולפני מקס וובר ממזרח גרמניה (4:19:58.6 שעות).
באולימפיאדת רומא זכה במדלייית ארד בתחרות הליכה למרחק 50 ק"מ (4:27:55.4 שעות) אחרי זוכה הזהב דון תומפסון מבריטניה (4:25:30.0 שעות) וזוכה הכסף יון לינגורן משוודיה (4:25:46.0 שעות).
שיאן עולם.
ב-16 באוקטובר קבע פמיק שיא עולמי בהליכה למרחק 50 ק"מ (4:03:02 שעות) בתחרות שנערכה בעיר פונטה סן פייטרו שבאיטליה כשהוא משפר בכ-50 שניות את השיא הקודם של אנטולי ודיאקוב מברית המועצות שנקבע באוגוסט 1959 (4:03:53). השיא של פמיק החזיק עד אוגוסט 1961 אז נשבר על ידי גריגורי קלימוב מברית המועצות (4:01:39 שעות) בתחרות שנערכה בלנינגרד.
ב"אליפות העולם בהליכה" שנערכה בלוגאנו שבאיטליה זכה במדליית זהב בתחרות הליכה למרחק 50 ק"מ (4:25:30 שעות) לפני דון תומפסון מבריטניה (4:30:35 שעות) ואקא סודרלונד משוודיה (4:36:48 שעות).
באליפות אירופה באתלטיקה שנערכה בבלגרד (יוגוסלביה, כיום סרביה) זכה במדליית זהב בתחרות הליכה למרחק 50 ק"מ (4:19:46.6 שעות) לפני גרגורי פניצ'קין (Grigoriy Panichkin) מברית המועצות (4:24:35.6 שעות) ודון תומפסון מבריטניה (4:29:00.2 שעות).
במשחקי הים התיכון שנערכו בנפולי (איטליה) זכה במדליית זהב בתחרות הליכה למרחק 50 ק"מ (4:33:13 שעות - שיא משחקים) לפני אחמד נאסר בן מסעוד (Ahmed Naceur Ben Messaoud) מתוניסיה (4:39:47 שעות) וג'יאני קורסרו מאיטליה (4:44:38 שעות).
באליפות אנגליה זכה במדליית כסף בהליכה ל-2 מייל בתוצאה של 13:41.4 דקות אחרי קן מת'יוז מבריטניה (13:18.2 דקות) ולפני פול נייהיל מבריטניה (14:03.8 דקות).
אלוף אולימפי.
באולימפיאדת טוקיו זכה במדלייית זהב בתחרות הליכה למרחק 50 ק"מ (4:11:12.4 שעות - שיא משחקים) לפני פאול ניהיל מבריטניה (4:11:31.2 שעות) ואינגבר פטרסון משוודיה (4:14:17.4 שעות).
ב"אליפות העולם בהליכה" שנערכה בפסקארה שבאיטליה זכה במדליית ארד בתחרות הליכה למרחק 50 ק"מ (4:06:40 שעות) אחרי כריסטוף הוהאן ממזרח גרמניה (4:03:14 שעות) ובורקהארד לוישקה ממזרח גרמניה (4:06:02 שעות).
באליפות אירופה באתלטיקה שנערכה בבודפשט שבהונגריה זכה במדליית זהב בתחרות הליכה למרחק 50 ק"מ (4:18:42 שעות) לפני גנאדי אגאפוב מברית המועצות (4:20:01.2 שעות) ואלכסנדר שרביינה מברית המועצות (4:20:47.2 שעות).
באולימפיאדת מקסיקו סיטי השתתף בתחרות הליכה למרחק 50 ק"מ אך לא סיים את התחרות.
במשחקי הים התיכון שנערכה באיזמיר בטורקיה זכה במדליית זהב בתחרות הליכה למרחק 50 ק"מ (4:21:21 שעות - שיא משחקים) לפני ויטוריו ויסיני מאיטליה (4:29:19 שעות) וחסן אוז (Hasan Oz) מטורקיה (4:54:06 שעות).
באולימפיאדת מינכן השתתף בתחרות הליכה למרחק 50 ק"מ אך לא סיים את התחרות.
באולימפיאדה זו התכבד לשאת את דגל ארצו בטקס פתיחת המשחקים.
מדליות באולימפיאדת בייג'ינג (2022)
אולימפיאדת בייג'ינג (2022) נערכה בין ה-4 בפברואר ל-20 בפברואר 2022 בבייג'ינג, ובמספר אתרים במחוזות ו ברפובליקה העממית של סין. באולימפיאדה התקיימו 109 תחרויות ב-7 ענפי ספורט, הכוללים 15 דיסציפלינות.
עיצוב המדליות.
הוועדה המארגנת של המשחקים האולימפיים והפאראלימפיים בבייג'ינג 2022 חשפה את עיצוב המדליות ב-26 באוקטובר 2021. הצד הקדמי של המדליה מעוצב בצורה של חמש טבעות בהשראת תליוני עיגול קונצנטריים סינים עתיקים. חמשת הטבעות מייצגות משמעות לוואי תרבותית סינית של אחדות השמיים, הארץ ולבבות האנשים. במרכז המדליה חרוטות הטבעות האולימפיות. העיצוב גם שאב השראה מעיצוב המדליות של אולימפיאדת בייג'ינג (2008).
בצד האחורי של המדליה חרוטות טבעות עם 24 נקודות בדומה למפות אסטרונומיות המסמלות את השמיים והכוכבים ואת ההרמוניה בין האדם לטבע והשאיפה של ספורטאי המשחקים להגיע להישגים הגבוהים ביותר. במרכז המדליות חרוט סמל המשחקים והשם המלא של המשחקים בסינית. בנוסף, שם התחרות יחרט על הטבעת החיצונית במדליה. הסרט המחובר למדליות נארג בשיטת מסורתית ועליו מופיע דפוס הקרח והשלג עם סמל המשחקים.
טבלת המדליות.
הוועדה המארגנת של המשחקים לא קיימה רישום של טבלת מדליות רשמית. הדירוג בטבלה מתבסס על מידע כפי שנמסר על ידי הוועד האולימפי הבין-לאומי. הטבלה מסודרת לפי מספר הזכיות במדליית זהב של הספורטאים מכל מדינה, לאחר מכן נלקח בחשבון מספר הזכיות במדליית כסף ולאחר מכן מספר הזכיות במדליית ארד. במידה וקיים שוויון בדירוג המדינות, הן מופיעות בסדר אלפביתי בהתאם לאותיות הייצוג של המדינה בוועד האולימפי הבין-לאומי. באולימפיאדה הוענקו סך הכול 327 מדליות ב-109 תחרויות.
אל-אחסא